Emlékeztető
a Kovács Máté Alapítvány Kuratóriumának 2004. évi második üléséről

Időpont: 2004. november 30. 10.30 óra
Helyszín: MKE Tanácsterem (1054 Budapest, Hold u. 6.)
Jelen vannak: 
	Barátné Hajdu Ágnes
	Bényei Miklós
	Szabó Sándor
	Tóth Gyula (elnök)
Hangodi Ágnes (titkár)
Távol vannak:
	Kovács Ilona
Suppné Tarnay Györgyi
	Szerafinné Szabolcsi Ágnes

	A kuratórium ülésén Bényei Miklós beszámolt a MKE Elnökségi ülésén történtekről: az MKE elnöksége örömmel fogadta a kuratórium (a kuratórium elnöke által írásban, levélben is megfogalmazott) ötletét-kérését a 2006-os MKE vándorgyűléssel kapcsolatban. Az egyesület elnöksége úgy döntött, hogy – függetlenül a 2006-os vándorgyűlés témájától – Kovács Máté emlékének szekciót szentel és – ha a vándorgyűlés témája engedi – a plenáris ülésen is lehetőséget biztosít egy 25-30 perces előadás megtartására. Mivel az elnökség ülése egy következő program miatt félbeszakadt, a MKE elnökétől hivatalos, írásbeli választ csak a dec. 14-i újabb elnökségi ülés után várhatunk. Bényei Miklós javasolta, hogy a 2006-os vándorgyűlés e szekciójának gazdája az alapítvány kuratóriuma legyen és az előadók jelentkezés alapján vállaljanak előadást. Tóth Gyula hozzátette, hogy az előadók többek között a Kovács Mátét még ismerő tanítványok közül kerülhetnek ki.
	Mindezek alapján a kuratórium tagjai javasolták, hogy a vándorgyűlés után, novemberben rendezzünk önálló konferenciát Kovács Máté emlékére. Helyszínként Barátné Hajdu Ágnes Hajdúszoboszlót javasolta. Bényei Miklós megemlítette, hogy már beszélt a hajdúszoboszlói művelődési ház és könyvtár igazgatójával, aki örömmel fogadta a megkeresést. A polgármesterrel konkrét tárgyalásra még nem került sor, de erkölcsi támogatásában biztosan, anyagi támogatásában pedig „esetleg” bízhatunk. Bényei Miklós egynapos konferenciát javasolt, mivel szerinte Hajdúszoboszló szálláshelyei az őszi-téli időszakban is foglaltak. Barátné Hajdu Ágnes szerint a kétnapos konferencia mellett szól viszont az, hogy a távolabbról érkezők nehezen tudják egy nap alatt megoldani az oda-visszautazást. Szerinte ha a konferenciát az őszi szünet időszakára időzítjük, akkor a szervezők kollégiumi szállást talán tudnak majd biztosítani. Bényei Miklós szerint a konferenciára az előadókat meghívásos alapon kellene toboroznunk. 
	A kuratórium titkára felolvasta a távollévő Suppné Tarnay Györgyi e-mailjét (ld. mellékletben). A titkár elmondta, hogy Kovács Ilona kérésére megkereste telefonon egy Kovács Mátéról a Nyíregyházi Főiskolán készült szakdolgozat szerzőjét azzal, hogy a kuratórium tagjai szeretnének megismerkedni dolgozatának tartalmával. A szerző azonban ragaszkodott ahhoz, hogy erről hivatalos levelet kapjon a kuratóriumtól, mert szerzői jogait félti. A levelet a későbbiekben megfogalmazzuk. Közben hozzájutottunk egy másik, szintén Nyíregyházán készült szakdolgozathoz, amelyet másolatban a kuratórium titkára köröztet a kuratórium tagjai között, hogy arról véleményt alakíthassunk ki. Ha ezek a tanulmányok és szerzőik arra alkalmasak, akkor a jövő évi konferencián Hanesz Andrea előadásával együtt e beszámolók akár hallgatói-doktorandusz szekcióvá szervezhetők. Tóth Gyula megemlítette, hogy a tíz évvel ezelőtti konferenciához hasonlóan most is nagyon fontos lenne, hogy Kovács Máté tevékenységével a fiatalabb nemzedék is megismerkedhessen.
	Azzal a korábban már felvetett ötlettel kapcsolatban, hogy Kovács Máté tevékenységének bemutatását tanszéki hallgatói összejöveteleken is erősítenie kellene a kuratóriumnak, az az egyöntetű vélemény alakult ki a budapesti-szegedi-debreceni tanszéki tapasztalatok alapján, hogy ilyen alkalmakon a hallgatók csak akkor vesznek részt, ha azt számukra kötelezővé teszik.
	A titkár tájékoztatta a kuratórium tagjait, hogy megtörtént a könyvelő munkájának idei kifizetése és a jogszabályi előírásoknak megfelelően megjelent a 2003. évi a személyi jövedelemadók egy százalékából befolyt összeg elköltéséről szóló beszámoló a Könyvtári Levelező/lap hasábjain. Ugyancsak a Levelező/lapban jelent meg az ösztöndíjpályázat eredményhirdetését bemutató összefoglaló.

Budapest, 2004. december 8.

A jegyzőkönyv hitelesítésére: 

Dr. Szabó Sándor sk.			Dr. Hangodi Ágnes sk.
     kuratóriumi tag			    kuratóriumi titkár,
					  jegyzőkönyv vezető